DOD จับมือพาร์ทเนอร์แดนมังกรบุกตลาด “TV shopping” จีน หนุนรายได้ปี 62 โตก้าวกระโดด
DOD จับมือพาร์ทเนอร์แดนมังกรบุกตลาด "TV shopping" จีน หนุนรายได้ปี 62 โตก้าวกระโดด
26 ต.ค. 2561

แหล่งข่าวจากกระทรวงอุตสาหกรรม เปิดเผยกับ “ข่าวหุ้นธุรกิจออนไลน์” ว่า บริษัท ดีโอดี ไบโอเทค จำกัด (มหาชน) หรือ DOD ได้รับการคัดเลือกให้เป็นตัวแทนจำหน่ายผลิตภัณฑ์ ด้านอาหารเสริม – วิตามิน ผลิตภัณฑ์สมุนไพรไทย – ยาแผนโบราณ รวมถึง ผลิตภัณฑ์สกินแคร์ ผ่านช่องทางสถานีวิทยุโทรทัศน์กลางแห่งสาธารณรัฐประชาชนจีน (China Central Television) หรือ CCTV กว่า 20 ช่องของจีน โดยทาง DOD จะเข้าร่วมลงนามในบันทึกข้อตกลงความร่วมทางธุรกิจ ( MOU ) กับ สภาวิทยาศาสตร์จีน ในประเทศจีน ช่วงต้นเดือนพฤศจิกายน 2561นี้
ทั้งนี้ โครงการดังกล่าว DOD ได้รับคัดเลือกจากทางสภาวิทยาศาสตร์จีน ซึ่งเป็นสถาบันวิจัยวิทยาศาสตร์ธรรมชาติระดับสูงสุดของประเทศจีน ซึ่งได้พิจารณาคัดเลือก ผู้ประกอบการที่มีความโดดเด่น และมีศักยภาพในการดำเนินธุรกิจ จากหลากหลายประเภทกลุ่มธุรกิจอุตสาหกรรม ในนานๆประเทศ  อาทิ ประเทศไทย ประเทศอิหร่าน ประเทศแคนนาดา ประเทศเดนมาร์ก ในการเข้าร่วมลงนามบันทึกข้อตกลงความร่วมทางธุรกิจ ( MOU ) เพื่อเป็นตัวกลางของประเทศ ในการเป็นตัวแทนจำหน่ายผลิตภัณฑ์สินค้าต่างๆ
โดย DOD เป็นบริษัทผู้ประกอบการในประเทศไทยเพียงรายเดียวที่ได้รับการคัดเลือกเป็นตัวกลางในการนำผลิตภัณฑ์ดังกล่าวเข้าไปจำหน่ายผ่านช่องทางสถานีวิทยุโทรทัศน์ CCTV ซึ่งสามารถเข้าถึงผู้ชมประมาณ 1,000 ล้านคนของประเทศ โดยรูปแบบรายการคล้ายคลึงกับ TV Direct ทั้งนี้สภาวิทยาศาสตร์จีน เล็งเห็นว่า DOD มีคุณสมบัติที่ครบวงจรในการดำเนินธุรกิจ ขณะที่ DOD ให้ความสำคัญกับการวิจัยและพัฒนาผลิตภัณฑ์ในธุรกิจผลิตผลิตภัณฑ์เสริมอาหาร รวมถึงมีการมุ่งเน้นการศึกษาพัฒนาคุณสมบัติพืชสมุนไพรไทย เพื่อนำมาสกัดพัฒนาผลิตภัณฑ์เสริมอาหาร สมุนไพรและยาแผนโบราณ ที่ได้คุณภาพมาตรฐานสากล ซึ่งตอบโจทย์กับความต้องการใน MOU ครั้งนี้
นอกจากนี้ แหล่งข่าวรายดังกล่าวเปิดเผยอีกว่า ผลิตภัณฑ์สินค้าที่ DOD เตรียมจำหน่ายผ่านช่อง CCTV  เบื้องต้นมีกว่า 10 – 20 ผลิตภัณฑ์ ซึ่งประกอบด้วย ผลิตภัณฑ์ประเภทอาหารเสริม – วิตามิน ผลิตภัณฑ์ประเภทสมุนไพรไทย – ยาแผนโบราณ ผลิตภัณฑ์ประเภทเครื่องสำอาง – เวชสำอาง
โดยผลิตภัณฑ์ดังกล่าวสามารถเริ่มดำเนินการผ่านช่องทางจำหน่าย ได้หลังจากที่การเซ็น MOU แล้วเสร็จ ซึ่งจะส่งผลให้รายได้จะเริ่มทยอยเข้ามาตั้งแต่ไตรมาส 4/2561 เป็นต้นไป แต่สัดส่วนรายได้จะเริ่มมีความชัดเจนอย่างเห็นได้ชัดแบบก้าวกระโดดในปี 2562 จากความต้องการของผู้บริโภคในจีน ประกอบกับไลฟ์สไตล์ ของกลุ่มคนรุ่นใหม่ที่หันมาใส่ใจเรื่องสุขภาพ รูปร่าง และผิวพรรณมากขึ้นทำให้มั่นใจว่าผลิตภัณฑ์ภายใต้การเป็นตัวแทนจำหน่ายที่ DOD จะนำไปทำตลาดในประเทศจีนนั้นตอบโจทย์ความต้องการของกลุ่มผู้บริโภคที่รักสุขภาพ
 
อนึ่งผู้สื่อข่าวรายงานว่า ก่อนหน้านี้ DOD เปิดเผยถึงภาพรวมธุรกิจของบริษัทฯในครึ่งปีหลัง 2561 ว่า บริษัทฯยังคงมีแนวโน้มอัตราการเติบโตได้อย่างต่อเนื่อง ประกอบกับบริษัทฯอยู่ระหว่างเจรจาในการจ้างผลิตผลิตภัณฑ์เสริมอาหาร กับลูกค้ารายใหม่ๆอีกหลายราย ซึ่งในเบื้องต้นคาดว่า จะสามารถได้ข้อสรุปภายในช่วงครึ่งปีหลัง 2561นี้อย่างแน่นอน
โดยจากปัจจัยดังกล่าว ส่งผลให้บริษัทฯมั่นใจว่า รายได้รวมของบริษัทฯในปีนี้ จะมีการเติบโตแบบก้าวกระโดด เมื่อเทียบจากปีก่อนที่ มีรายได้ 388.56 ล้านบาท และกำไรสุทธิ 142.19 ล้านบาท พร้อมทั้งจะรักษาระดับอัตรากำไรขั้นต้นไม่ต่ำกว่าระดับ 50% จากยอดการผลิตที่เพิ่มขึ้นต่อเนื่อง
ทั้งนี้ ผลการดำเนินงานงวด 6 เดือนแรกปี 2561 บริษัทฯมีรายได้รวม 448.27 ล้านบาท เพิ่มขึ้น 108.03% จากงวดเดียวกันของปีก่อน ที่มีรายได้รวม 215.48 ล้านบาท และมีกำไรสุทธิ จำนวน 223.32 ล้านบาท เพิ่มขึ้น153.60% จากช่วงเดียวกันของปีก่อน ที่มีกำไรสุทธิ 88.06 ล้านบาท